CELEX: 32017D2181
Language: el
Date: 2017-11-21 00:00:00
Title: Εκτελεστική απόφαση (EE) 2017/2181 της Επιτροπής, της 21ης Νοεμβρίου 2017, για την τροποποίηση της εκτελεστικής απόφασης (ΕΕ) 2016/1918 σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο [κοινοποιηθείσα υπό τον αριθμό C(2017) 7661] (Κείμενο που παρουσιάζει ενδιαφέρον για τον ΕΟΧ )

23.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 307/58
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2017/2181 ΤΗΣ ΕΠΙΤΡΟΠΉΣ
   της 21ης Νοεμβρίου 2017
   για την τροποποίηση της εκτελεστικής απόφασης (ΕΕ) 2016/1918 σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο
   
      
         [κοινοποιηθείσα υπό τον αριθμό C(2017) 7661]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 4 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες για την πρόληψη, καταπολέμηση και εξάλειψη των μεταδοτικών σπογγωδών εγκεφαλοπαθειών («ΜΣΕ») στην Ένωση. Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους. Προβλέπει επίσης, μεταξύ άλλων, προγράμματα παρακολούθησης για ορισμένες ΜΣΕ και τη λήψη μέτρων διασφάλισης σε περίπτωση εμφάνισης ΜΣΕ.
            
         
               (2)
            
            
               Εκτελεστική απόφαση (ΕΕ) 2016/1918 της Επιτροπής (2) σχετικά με τη λήψη προσωρινών μέτρων διασφάλισης όσον αφορά τη χρόνια εξασθενητική νόσο (ΧΕΝ), Εκδόθηκε ύστερα από την ανίχνευση πέντε κρουσμάτων ΧΕΝ σε ελαφίδες στη Νορβηγία το 2016. Ήταν η πρώτη φορά που ανιχνεύτηκε η ΧΕΝ στην Ευρώπη, και το πρώτο κρούσμα σε τάρανδο παγκοσμίως. Η ΧΕΝ είναι λοιμώδης νόσος και στην περίπτωση εκδήλωσης εστίας της νόσου, υπάρχει κίνδυνος διασποράς και σε άλλους πληθυσμούς ελαφιδών και σε άλλες περιοχές, καθώς και στην επικράτεια άλλων κρατών μελών της Ένωσης και σε χώρες της Ευρωπαϊκής Ζώνης Ελεύθερων Συναλλαγών που είναι μέλη του Ευρωπαϊκού Οικονομικού Χώρου (κράτη ΕΟΧ-ΕΖΕΣ).
            
         
               (3)
            
            
               Στις 2 Δεκεμβρίου 2016 η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη για τη ΧΕΝ σε ελαφίδες (γνώμη EFSA) (3). Στη γνώμη EFSA συνιστάται η εφαρμογή τριετούς προγράμματος επιτήρησης για την ανίχνευση ΧΕΝ σε ελαφίδες στην Εσθονία, τη Φινλανδία, την Ισλανδία, τη Λετονία, τη Λιθουανία, τη Νορβηγία, την Πολωνία και τη Σουηδία, που είναι τα κράτη μέλη της ΕΕ και τα κράτη ΕΟΧ-ΕΖΕΣ που διαθέτουν πληθυσμό ταράνδων ή αλκών ή και τους δύο πληθυσμούς. Στη γνώμη της EFSA επισημαίνεται ότι ο στόχος του τριετούς προγράμματος παρακολούθησης της ΧΕΝ πρέπει να είναι η επιβεβαίωση ή ο αποκλεισμός της παρουσίας ΧΕΝ σε χώρες όπου η νόσος δεν έχει ποτέ ανιχνευτεί και σε χώρες όπου έχει ανιχνευτεί η ΧΕΝ, προκειμένου να εκτιμηθεί ο επιπολασμός και η γεωγραφική διασπορά της ΧΕΝ. Μέχρι σήμερα, η ΧΕΝ δεν έχει ανιχνευτεί στην Ένωση και, όσον αφορά τα κράτη ΕΟΧ-ΕΖΕΣ, ανιχνεύτηκε μόνο στη Νορβηγία.
            
         
               (4)
            
            
               Μετά την έκδοση της γνώμης της EFSA, το παράρτημα III του κανονισμού (ΕΚ) αριθ. 999/2001 τροποποιήθηκε με τον κανονισμό (EE) 2017/1972 (4), προκειμένου να προβλεφθεί ένα τριετές πρόγραμμα παρακολούθησης για τη ΧΕΝ σε ελαφίδες σε ορισμένα κράτη μέλη και στα κράτη ΕΟΧ-ΕΖΕΣ που έχουν πληθυσμούς ελαφιδών οι οποίοι ενδέχεται να έχουν εκτεθεί στη ΧΕΝ, καλύπτοντας την περίοδο από την 1η Ιανουαρίου 2018 έως τις 31 Δεκεμβρίου 2020 (τριετές πρόγραμμα παρακολούθησης της ΧΕΝ). Ο σκοπός του τριετούς προγράμματος παρακολούθησης της ΧΕΝ είναι να σχηματιστεί σαφής εικόνα της επιδημιολογικής κατάστασης όσον αφορά τη ΧΕΝ σε ελαφίδες στην Ευρώπη.
            
         
               (5)
            
            
               Μεταξύ Ιανουαρίου 2017 και Σεπτεμβρίου 2017, η Νορβηγία ενημέρωσε την Επιτροπή και τα κράτη μέλη, μέσω ηλεκτρονικής υποβολής, όπως αναφέρεται στο μέρος I.B του κεφαλαίου Β του παραρτήματος III του κανονισμού (ΕΚ) αριθ. 999/2001, για τρία πρόσθετα κρούσματα ΧΕΝ σε άγριους τάρανδους, εκτός από τα πέντε κρούσματα ΧΕΝ που είχαν ανιχνευτεί στη Νορβηγία το 2016 σε άγριους ταράνδους και άγριες άλκες.
            
         
               (6)
            
            
               Στη γνώμη της EFSA επισημαίνεται επίσης ότι η χρήση δολώματος από φυσικά ούρα ελαφιδών αυξάνει την πιθανότητα εισαγωγής της ΧΕΝ στην Ένωση και συνιστάται να ληφθούν μέτρα με στόχο τη μείωση της πιθανότητας εισαγωγής της μέσω δολώματος από φυσικά ούρα ελαφιδών. Τα ούρα εμφανίζουν μολυσματικότητα ως προς τη ΧΕΝ, γεγονός που διαδραματίζει σημαντικό ρόλο στη μετάδοση και τη διάδοση της ΧΕΝ. Με τη μορφή κυνηγετικού δολώματος, τα ούρα που προέρχονται από μολυσμένες ελαφίδες μπορεί, επομένως, να οδηγήσουν σε μόλυνση των περιοχών στις οποίες προηγουμένως δεν είχε εμφανιστεί η ΧΕΝ. Στη γνώμη της EFSA συνιστάται, ως εκ τούτου, να καταργηθεί η χρήση κυνηγετικού δολώματος από ούρα ελαφιδών.
            
         
               (7)
            
            
               Λαμβάνοντας υπόψη τις συστάσεις που περιλαμβάνονται στη γνώμη EFSA, είναι σκόπιμο να επεκταθούν τα μέτρα διασφάλισης που προβλέπονται στην εκτελεστική απόφαση (ΕΕ) 2016/1918, ώστε να καλύπτουν τα κυνηγετικά δολώματα από ούρα ελαφιδών, και να απαγορευτεί η εισαγωγή στην Ένωση κυνηγετικών δολωμάτων από ούρα ελαφιδών από τρίτες χώρες, η μετακίνηση φορτίων με κυνηγετικά δολώματα από ούρα ελαφιδών που προέρχονται από τη Νορβηγία προς την Ένωση, καθώς και η παρασκευή, η διάθεση στην αγορά και η χρήση κυνηγετικών δολωμάτων από ούρα ελαφιδών καταγωγής των περιοχών της Σουηδίας και της Φινλανδίας που περιλαμβάνονται στο παράρτημα της εκτελεστικής απόφασης (ΕΕ) 2016/1918.
            
         
               (8)
            
            
               Επιπλέον, η περίοδος εφαρμογής της εκτελεστικής απόφασης (ΕΕ) 2016/1918 θα πρέπει να παραταθεί, αφού συνεκτιμάται ότι ανιχνεύτηκαν νέα κρούσματα ΧΕΝ στη Νορβηγία και αναμένεται το αποτέλεσμα του τριετούς προγράμματος παρακολούθησης για τη ΧΕΝ. Επομένως, η περίοδος εφαρμογής της εν λόγω πράξης πρέπει να παραταθεί έως τις 31 Δεκεμβρίου 2020.
            
         
               (9)
            
            
               Είναι επίσης αναγκαίο να τροποποιηθεί το παράρτημα της εκτελεστικής απόφασης (ΕΕ) 2016/1918, ως αποτέλεσμα των τροποποιήσεων που επέφερε η παρούσα απόφαση στα άρθρα της πράξης αυτής.
            
         
               (10)
            
            
               Επομένως, η εκτελεστική απόφαση (ΕΕ) 2016/1918 πρέπει να τροποποιηθεί ανάλογα.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση (ΕΕ) 2016/1918 τροποποιείται ως εξής:
   
               1)
            
            
               παρεμβάλλεται το ακόλουθο άρθρο 3α:
               «Άρθρο 3a
               1.   Απαγορεύεται η εισαγωγή στην Ένωση από τρίτες χώρες φορτίων με κυνηγετικά δολώματα από ούρα ελαφιδών.
               2.   Απαγορεύεται η κυκλοφορία στην Ένωση φορτίων με κυνηγετικά δολώματα από ούρα ελαφιδών, καταγωγής Νορβηγίας.
               3.   Απαγορεύεται η παραγωγή, η διάθεση στην αγορά και η χρήση κυνηγετικών δολωμάτων από ούρα ελαφιδών καταγωγής των περιοχών που περιλαμβάνονται στον κατάλογο του παραρτήματος.».
            
         
               2)
            
            
               Στο άρθρο 4, η ημερομηνία «31 Δεκεμβρίου 2017» αντικαθίσταται από την ημερομηνία «31 Δεκεμβρίου 2020».
            
         
               3)
            
            
               Το παράρτημα αντικαθίσταται από το κείμενο του παραρτήματος της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Νοεμβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1.
   
      (2)  Εκτελεστική απόφαση (ΕΕ) 2016/1918 της Επιτροπής, της 28ης Οκτωβρίου 2016, σχετικά με τη λήψη ορισμένων μέτρων διασφάλισης όσον αφορά τη χρόνια εξασθενητική νόσο (ΕΕ L 296 της 1.11.2016, σ. 21).
   
      (3)  Επιστημονική γνώμη για τη χρόνια εξασθενητική νόσο (ΧΕΝ) σε ελαφίδες, The EFSA Journal (2017)·15(1):46.
   
      (4)  Κανονισμός (ΕΕ) 2017/1972 της Επιτροπής, της 30ής Οκτωβρίου 2017, για την τροποποίηση των παραρτημάτων I και III του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά πρόγραμμα επιτήρησης για τη χρόνια εξασθενητική νόσο (ΧΕΝ) στους ελαφίδες στην Εσθονία, στη Φινλανδία, στη Λετονία, στη Λιθουανία, στην Πολωνία και στη Σουηδία, και για την κατάργηση της απόφασης 2007/182/ΕΚ της Επιτροπής (ΕΕ L 281 της 31.10.2017, σ. 14).
   
      ΠΑΡΑΡΤΗΜΑ
      «
            ΠΑΡΑΡΤΗΜΑ
            1.   Οι περιοχές της Σουηδίας που αναφέρονται στο άρθρο 2 παράγραφος 2 στοιχεία α) και ε), στο άρθρο 3 παράγραφοι 1, 2 και 4 και στο άρθρο 3α παράγραφος 3
            
            
                        —
                     
                     
                        η κομητεία Norrbotten,
                     
                  
                        —
                     
                     
                        η κομητεία Västerbotten,
                     
                  
                        —
                     
                     
                        η κομητεία Jämtland,
                     
                  
                        —
                     
                     
                        η κομητεία Västernorrland,
                     
                  
                        —
                     
                     
                        ο δήμος Älvdalen της κομητείας Dalarna,
                     
                  
                        —
                     
                     
                        οι δήμοι Nordanstig, Hudiksvall και Söderhamn της κομητείας Gävleborg.
                     
                  2.   Οι περιοχές της Φινλανδίας που αναφέρονται στο άρθρο 2 παράγραφος 2 στοιχείο β), στο άρθρο 3 παράγραφοι 1, 3 και 4 και στο άρθρο 3α παράγραφος 3
            
            
                        —
                     
                     
                        η περιοχή που βρίσκεται μεταξύ των νορβηγοφινλανδικών συνόρων και του νορβηγοφινλανδικού φράκτη για τους ταράνδους.
                     
                  ».